Timbow deng lewu kdaw Jisas nô bè yó,
ominen hlós ebè prubinsya Galili.
Deng tehe mon Jisas,
monen,
“Yóm tugod Dwata,
laen kô dù madat du bè hol kun benwu.”
Okóm bè yóm kegdeken bè Galili,
tey khódó le du yó kem tau bè yó,
abay se deng le gmung bè yóm mò ken bong bè Jirusalim bè yóm Kdaw Khius,
ne deng ton le yóm kdê deng nmoen bè yó.
Bud lemwót bè yó Jisas hlós ebè Kana,
yóm sotu benwu snakuf Galili gónón tehe hembaling du tifas yóm él.
Wen sotu tau wen glalen bè gubérnor nô bè yóm benwu boluyen Kapérnaum.
Tey sidek kleed des yóm ngaen logi.
Timbow gungolen yóm deng kkól Jisas gu bè Judiya ne yóm kegdeken bè Galili,
tódô mógów ebéléen nan e hkodu béléen anì tô mung du mulék ebè Kapérnaum,
wen tum ngaen deng móyónen matay anì bud hlowil Jisas.
Ne yó mom mon Jisas mò du,
monen,
“Ke là wen hentaw ton gel nmou,
là kô hentahu ye dou.”
Bud mon yóm tau wen glalen yó,
“Holi mung dou,
Sér,
gu laanen là deng matay tum ngau.”
Ne mon Jisas se mò du,
“Muléki ne.
Mowil he yó tum ngaem.”
Tahu se,
tódô hentahu yóm tau wen glalen yó koni yóm mon Jisas mò du,
ne tódô mulék.
Bè yóm hanà tolo knóen bè lan,
wen kem tau gel mò nmò béléen semlong du,
tulón le du,
mon le,
“Deng bud hyu yóm ngaem.”
Snólóken bélê le yóm kmò kdaw kkó des yóm ngaen,
ne mon le se,
“Klé kdaw ekimel deng kkó yóm kkinien.”
Tódô gbel bè nawa maen,
yó se yóm hol kmò kdaw tehe kmon Jisas du mò du,
“Bud mowil he yó tum ngaem.”
Tódô hentahuhen Jisas se yóm tau yó,
dalang se yóm kdê fes lówóhen,
gotu le hemtahu se kul.
Ni se yóm gewu dulék Jisas mò yóm hentaw ton bè Galili.
Yóm kmoen du nim ni,
kogol yóm kkólen gu bè prubinsya Judiya.